คปภ.ปล่อย‘เอเพ็กซ์-เจ้าพระยา’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

เปิดทางให้ขายกรมประกันได้ แก้ปัญหากองทุนติดลบสำเร็จ
โพสต์ทูเดย์ — คปภ.ไฟเขียว เจ้าพระยา เอเพ็กซ์ กลับมาขายประกันได้ตามปกติ หลังแก้ปัญหาเรื่องเงินกองทุนติดลบได้สำเร็จ
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ทาง คปภ.ได้อนุมัติให้บริษัท เจ้าพระยาประกันภัย และบริษัท เอเพ็กซ์ประกันสุขภาพ สามารถกลับมารับประกันภัยได้ตามปกติแล้ว เนื่องจากทั้งสองบริษัทสามารถแก้ไขปัญหาเรื่องเงินกองทุนติดลบได้สำเร็จ โดยเมื่อวันที่ 31 ต.ค.ปีที่ผ่านมา บริษัท เจ้าพระยาประกันภัยมีเงินกองทุนอยู่ 83.21 ล้านบาท จากเงินกองทุนที่ต้องมีตามกฎหมาย 77.10 ล้านบาท ขณะที่เมื่อเดือน ก.ย.ปีที่ผ่านมา มีเงินกองทุนติดลบอยู่ 1.73 ล้านบาท 
ด้านบริษัท เอเพ็กซ์ประกันสุขภาพ เมื่อเดือน ต.ค.ปีที่ผ่านมา มีเงินกองทุนอยู่ 30.29 ล้านบาท จากเงินกองทุนที่ต้องมีตามกฎหมาย 30 ล้านบาท ขณะที่เมื่อเดือน ก.ย.ปีที่ผ่านมา มีเงินกองทุนติดลบอยู่ 12.59 ล้านบาท 
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย กล่าวว่า เชื่อว่าต่อไปพฤติกรรมการเลือกซื้อประกันของลูกค้าคงจะดูเรื่องความมั่นคงของแต่ละบริษัทมากขึ้น จากเดิมที่อาจพิจารณาเรื่องค่าเบี้ยเพียงอย่างเดียว ขณะเดียวกันทางบริษัทตัวแทนหรือนายหน้าก็ต้องคำนึงถึงความคุ้มครองหรือผลประโยชน์ของผู้เอาประกันมากขึ้นด้วยว่า บริษัทประกันภัยที่เลือกให้กับลูกค้านั้นจะสามารถจ่ายค่าสินไหมให้เป็นไปตามเงื่อนไขตามกรมธรรม์ได้หรือไม่ 
“ในอดีตที่ผ่านมายังไม่ค่อยมีบริษัทประกันขนาดใหญ่ถูกสั่งปิด แต่หลังจากที่บริษัท สัมพันธ์ประกันภัย ถูกสั่งปิด ลูกค้าก็เริ่มหันมาดูเรื่องฐานะการเงินของบริษัทที่จะซื้อประกันมากขึ้น ตัวราคาจึงไม่ใช่สิ่งสำคัญสุดอีกต่อไป ต่างจากอดีตที่เน้นแข่งขันกันเรื่องราคา ดังนั้นบริษัทที่มีฐานะการเงินที่ดีกว่า คิดเบี้ยสูงกว่า ก็มีโอกาสได้ลูกค้ามากขึ้น” นายชัย โสภณพนิช กล่าว 
นายผดุงสิน แต่รุ่งเรือง ประธานเจ้าหน้าที่บริหาร บริษัท อินชัวร์ โอเค โบรกเกอร์ กล่าวว่า บริษัทออกแบบประกันภัยรถยนต์สำเร็จรูป ประเภท 2 พลัส และ 3 พลัส ซึ่งราคาที่เสนอขายเท่ากับราคาที่บริษัทประกันภัยขายเอง โดยการตัดราคาคงไม่มีให้เห็นมากนักในปีนี้ เพราะทุกบริษัทต้องระวังเรื่องการขาดทุน